**Покана към организации на български граждани и изборни доброволци в Белгия и Люксембург за партньорство и съдействие в подготовката и провеждането на изборите за Народно събрание на 2 април 2023 г.**

**Уважаеми организации на български граждани в Белгия и Люксембург,**

**Уважаеми изборни доброволци,**

На 2 април 2023 г. отново ще се проведат избори за Народно събрание на Република България.

Българското посолство в Брюксел изпрати ноти до властите в Белгия и Люксембург с искане да бъде разрешено провеждането на избори и гласуване на българските граждани на тяхна територия.

Съгласно Изборния кодекс, избирателни секции ще бъдат образувани в дипломатическите представителства (Посолството на РБ и Постоянното представителство на РБ към ЕС в Брюксел), както и на всички места, където на избори през последните 5 години преди изборния ден е имало образувана поне една избирателна секция, в която са гласували не по-малко от 100 избиратели. В изпълнение на тази разпоредба, очакваме Централната избирателна комисия да обяви следните места и избирателни секции в Белгия и Люксембург:

3 секции в Антверпен (Антверпен 1, Антверпен 2-Берхем и Антверпен 3-Мерксем)

6 секции в Брюксел (2 в посолството, 2 в постоянното представителство към ЕС и по 1 в Етербеек и Скаарбек)

1 секция във Варегем

2 секции в Гент (Гент 1 и Гент 2-Синт Амандсберг)

1 секция в Льовен

1 секция в Маасмехелен

1 секция в Хаселт

2 секции в Люксембург (Люксембург-град и Щрасен).

Общо: 15 секции в Белгия и 2 в Люксембург.

Допълнителни секции могат да бъдат разкрити и на места, за които са получени 40 и повече заявления от желаещи да гласуват.

При подготовката и провеждането на изборите през 2021 и 2022 г. посолството осъществи ползотворно сътрудничество с организации на българи и местни граждански инициативи в Белгия и Люксембург, както и с десетки изборни доброволци, които ни съдействаха да осигурим подходящи изборни помещения, добре подготвени и мотивирани членове на секционните избирателни комисии, както и да предоставим полезна информация на всички желаещи да гласуват.

Днес отново отправяме покана за партньорство и съдействие към организации на българи и граждански инициативни, както и към всеки изборен доброволец в Белгия и Люксембург, който желае да допринесе за активното и информирано участие на българските граждани в предстоящите избори.

Съгласно Изборния кодекс, организации на българи и местни граждански инициативи в съответното място могат да правят предложения за местоположението на избирателните секции до ръководителите на дипломатическите представителства. Предложенията могат да се правят не по-късно от 7 март 2023 г. и те ще бъдат публикувани незабавно на интернет страницата на посолството.

Особенно ценно ще бъде Вашето съдействие за осигуряване на мотивирани и подготвени доброволци за членове на секционни избирателни комисии. Надяваме се, че всички изборни доброволци, които бяха членове на СИК на предишните избори, отново ще заявят своето желание и готовност да се включат в избирателни комисии на изборите на 2 април, което ще гарантира отлична организация и безпроблемно протичане на изборния ден. Ще разчитаме и на други изборни доброволци, които имат желание и се чувстват мотивирани и подготвени за тази отговорна задача.

Призоваваме Ви да работим заедно и за по-добра информираност на българската общност в Белгия и Люксембург за предстоящите избори, която да гарантира висока избирателна активност и възможност на всеки желаещ да упражни правото си на глас.

Условията и реда за образуване на избирателните секции извън страната и за назначаване съставите на секционните избирателни комисии при произвеждане на изборите на 2 април може да видите в съответното решение на ЦИК на адрес: <https://www.cik.bg/bg/decisions/1591/2023-02-03>

Следете и нашата Фейсбук страница на адрес <https://www.facebook.com/BulgariaInBrussels>, където ще продължим да публикуваме полезна информация за подготовката и провеждането на изборите.

**С уважение,**

**(п)**

**Пламен Бончев,**

**Посланик на Република България в**

**Белгия и Люксембург**